SKRIFTLIG FORESPØRGSEL E-2550/02

af Erik Meijer (GUE/NGL) til Kommissionen

(12. september 2002)

Om: Offentlig transport 2: Indførelse af standardoplysninger om linjenet og takster og om dagkort med samme genkendelige betegnelse i hele Europa

1. Har Kommissionen kendskab til, at visse byer, som i nogle år, f.eks. efter indførelsen af et nyt linjenet, køb af nyt materiel eller åbning af nye sporlinjer, har sørget for et tilgængeligt transportsystem, som herefter er blevet forsømt med det resultat, at byen er blevet vanskeligt tilgængelig for besøgende?

2. Er Kommissionen som et led i dens turistpolitik rede til at tage initiativ til en europæisk ordning, hvor kommunalbestyrelser og lokale transportvirksomheder i så mange byer som muligt med mere end 100 000 indbyggere permanent tilbyder en ensartet standardpakke, som i det mindste opfylder de kvalitetskrav, der er blevet nævnt i den forudgående række spørgsmål?

3. Er Kommissionen rede til at støtte denne standardpakke ved at indføre et genkendeligt europæisk navn for dagkort og ligeledes for informationsbrochuren over linjenettet, slåledes at adgangen hertil gøres lettere overalt?

4. Kan standardpakken fremmes ved at gøre offentligheden bekendt med de byer, som opfylder et sådant europæisk kvalitetskrav, og dermed tilskynde de byer, som eventuelt endnu ikke deltager heri, til at gøre dette og sørge for, at visse byer i fremtiden ikke igen bliver svært tilgængelige for besøgende?

5. Er Kommissionen ligeledes rede til at sørge for, at denne standardpakke og den europæiske betegnelse i størst mulig omfang udvides til at omfatte europæiske stater, som har indgået et strukturelt samarbejde med EU, herunder især de stater, som i løbet af en overskuelig fremtid bliver medlem af EU?

Samlet svarafgivet på Kommissionens vegne af Loyola de Palaciopå skriftlige forespørgsler E-2549/02 og E-2550/02

(22. oktober 2002)

Kommissionen er klar over problemerne og enig i, at der bør gøres noget ved sagen. Effektive løsninger vil komme både turister og andre besøgende, den lokale befolkning og miljøet til gode.

Kommissionen tilskynder allerede aktivt myndigheder og transportvirksomheder til at gribe problemerne an. Den har iværksat forskningsprojekter for at finde frem til løsninger og samarbejdet med Den Europæiske Standardiseringsorganisation om at udvikle kvalitetsstandarder for offentlig transport, baseret på forskningsresultaterne. Endvidere har Kommissionen støttet den europæiske informationstjeneste for lokaltransport (European Local Transport Information Service), en elektronisk database over god praksis(1), og

stimuleret etableringen af et netværk mellem lokale myndigheder i hele Europa med henblik på drøftelse af transportproblemer. Kommissionen har også organiseret Citizens'Network Benchmarking Initiative, hvor myndigheder og transportvirksomheder har studeret gode eksempler på integration i byer som Madrid og Prag. Endelig har Kommissionen støttet udviklingen af nye tjenester, der anvender mobiltelefoner og internettet til formidling af rejseinformation til folk, der er undervejs, og hvor oplysningerne skræddersyes efter den enkeltes behov og ajourføres løbende.

Kommissionen vil fortsætte med at videreudvikle disse praktiske redskaber og er enig i, at der i nogle tilfælde er brug for stærkere incitamenter eller krav. Denne side af sagen er hovedsagelig op til medlemsstaterne. Fællesskabet kan medvirke til at løse kvalitetsproblemer i de tilfælde, hvor ringe vilkår i én medlemsstat skaber hindringer for folk fra andre medlemsstater, eller hvor det er vigtigt at styrke public service-mål parallelt med åbningen af markedet inden for netsektorer såsom elektricitet, gas, telekommunikation, post og offentlig transport.

Derfor har Kommissionen i sit forslag til en forordning om offentlig trafikbetjening(2) opstillet kvalitetsfaktorer, som alle myndigheder vil være forpligtet til at tage i betragtning, herunder billetsystemer og information, såvel som mindstekrav til de oplysninger, som alle transportvirksomheder skal stille til rådighed.

Kommissionen har planer om senere på året at fremsætte forslag om en forordning om kundernes rettigheder inden for jernbanepassagertransport.

Forslaget vil behandle spørgsmålet om, hvordan jernbanepassagerer, der rejser over lange afstande, får oplysninger om og billetter til offentlig transport på bestemmelsesstedet.

Kommissionen er ved at iværksætte en undersøgelse om integration inden for offentlig transport, der skal udmunde i en rapport inden udgangen af 2003. Undersøgelsen vil omfatte billetsystemer og information. Det skal undersøges, om der er behov for en indsats på EU-plan for at sikre tilstrækkeligt høje standarder.

Disse tiltag støtter Fællesskabets målsætning om at fremme bæredygtig turisme og tilbyde turister alternativer til privatbilisme ved at tilskynde transportvirksomheder, turoperatører, turistattraktioner, turismevirksomheder og turistinformationstjenester til at arbejde sammen om at forbedre turistmålenes kvalitet.

Kommissionen mener, at ideen om en standardbillet- og informationspakke for offentlig transport er værd at undersøge nærmere. En international standard må dog nødvendigvis give myndighederne mulighed for at tage hensyn til lokale forhold og regionale eller nationale standarder. Kommissionen vil sørge for, at emnet bliver drøftet nærmere som led i undersøgelsen om integration inden for offentlig transport.

(1) www.eltis.org.

(2) EFT C 151 E af 25.6.2002.